Document ID: 32015D0206

KOMISIJAS ĪSTENOŠANAS LĒMUMS (ES) 2015/206
(2015. gada 9. februāris)
par Daimler AG efektīvu ārējās apgaismes ierīču ar gaismas diodēm apstiprināšanu par inovatīvu tehnoloģiju vieglo automobiļu CO2 emisiju samazināšanai saskaņā ar Eiropas Parlamenta un Padomes Regulu (EK) Nr. 443/2009
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (1), un jo īpaši tās 12. panta 4. punktu,
tā kā:
(1)
Ražotājs Daimler AG (“pieteikuma iesniedzējs”) 2013. gada 14. novembrī iesniedza pieteikumu par efektīvu ārējās apgaismes ierīču ar gaismas diodēm (LED) apstiprināšanu par inovatīvu tehnoloģiju kopumu. Pieteikuma pilnīgums tika vērtēts saskaņā ar Komisijas Īstenošanas regulas (ES) Nr. 725/2011 (2) 4. pantu. Komisija konstatēja, ka sākotnējā pieteikumā trūkst noteiktas būtiskas informācijas, un lūdza pieteikuma iesniedzējam iekļaut trūkstošo informāciju. Pieteikuma iesniedzējs prasīto informāciju sniedza 2014. gada 14. maijā. Tika konstatēts, ka pieteikumā ir visa nepieciešamā informācija, un termiņš, kurā Komisijai jānovērtē pieteikums, sākās nākamajā dienā pēc pilnīgās informācijas saņemšanas, t. i., 2014. gada 15. maijā.
(2)
Pieteikums ir novērtēts saskaņā ar Regulas (EK) Nr. 443/2009 12. pantu, Īstenošanas regulu (ES) Nr. 725/2011 un Tehniskajām norādēm par pieteikumu sagatavošanu inovatīvu tehnoloģiju apstiprināšanai atbilstoši Regulai (EK) Nr. 443/2009 (“tehniskās norādes”) (3).
(3)
Pieteikums attiecas uz efektīvām ārējās apgaismes ierīcēm ar gaismas diodēm galvenajos tuvās gaismas lukturos, galvenajos tālās gaismas lukturos, priekšējos gabarītgaismas lukturos un numura zīmes apgaismojuma lukturos. Šis tehnoloģiju kopums līdzinās inovatīvajām tehnoloģijām, kas apstiprinātas par ekoinovācijām ar Īstenošanas lēmumiem 2013/128/ES (4) un 2014/128/ES (5). Jāatzīmē, ka Daimler AG pieteikuma pamatā ir tehniskajās norādēs aprakstītā vienkāršotā pieeja, tāpat kā gadījumā ar pieteikumu, kas apstiprināts ar Komisijas Īstenošanas lēmumu 2014/128/ES, savukārt pieteikums, kas apstiprināts ar Komisijas Īstenošanas lēmumu 2013/128/ES, balstījās uz visaptverošo pieeju.
(4)
Komisija uzskata, ka pieteikumā sniegtā informācija apstiprina, ka ir izpildīti nosacījumi un kritēriji, kas minēti Regulas (EK) Nr. 443/2009 12. pantā un Īstenošanas regulas (ES) Nr. 725/2011 2. un 4. pantā.
(5)
Pieteikuma iesniedzējs ir pierādījis, ka LED galvenajos tuvās gaismas lukturos, galvenajos tālās gaismas lukturos, priekšējos gabarītgaismas lukturos un numura zīmes apgaismojuma lukturos ir izmantotas ne vairāk kā 3 % no atsauces gadā (2009. gadā) reģistrētajiem jaunajiem vieglajiem automobiļiem. Kā pamatojumu pieteikuma iesniedzējs norādīja tehniskās norādes, kurās sniegts ziņojuma par CLEPA LIGHT Sight Safety iniciatīvu kopsavilkums. Pieteikuma iesniedzējs ir izmantojis iepriekš noteiktas funkcijas un vidējotus datus atbilstoši vienkāršotajai pieejai, kas izklāstīta tehniskajās norādēs.
(6)
Pieteikuma iesniedzējs saskaņā ar tehniskajās norādēs aprakstīto vienkāršoto pieeju kā pamata tehnoloģiju ir izmantojis halogēnspuldzes, lai pierādītu, ka efektīvas ārējās apgaismes ierīces ar gaismas diodēm galvenajos tuvās gaismas lukturos, galvenajos tālās gaismas lukturos, priekšējos gabarītgaismas lukturos un numura zīmes apgaismojuma lukturos var samazināt CO2 emisijas.
(7)
Pieteikuma iesniedzējs pieteikumā ir izklāstījis CO2 emisiju samazinājumu testēšanas metodiku, kurā iekļautās formulas atbilst formulām, kas aprakstītas tehniskajās norādēs par vienkāršotu pieeju attiecībā uz apgaismes funkcijām. Ņemot vērā, ka pieteicējs ir iesniedzis pieteikumu par inovatīvu tehnoloģiju kopumu - efektīvām ārējās apgaismes ierīcēm ar LED -, Komisija uzskata, ka ir lietderīgi mainīt CO2 emisiju samazinājuma aprēķināšanas formulas, lai atspoguļotu šo apgaismes ierīču kopuma nodrošinātos kopējos CO2 samazinājumus. Tāpēc šā lēmuma pielikumā izklāstītā metodika dažos būtiskos aspektos atšķiras no metodikas, kas apstiprināta ar Īstenošanas lēmumu 2014/128/ES. Komisija uzskata, ka testēšanas metodika nodrošinās testēšanas rezultātus, kas ir pārbaudāmi, atkārtojami un salīdzināmi, un ka tā spēj reālistiskā veidā ar pārliecinošu statistisko nozīmīgumu pierādīt inovatīvās tehnoloģijas priekšrocības CO2 emisiju ziņā saskaņā ar Īstenošanas regulas (ES) Nr. 725/2011 6. pantu.
(8)
Ņemot vērā iepriekš minēto, Komisija uzskata, ka pieteikuma iesniedzējs ir pietiekami pārliecinoši pierādījis, ka inovatīvā tehnoloģija ļauj samazināt emisijas vismaz par 1 g CO2/km.
(9)
CO2 emisiju tipa apstiprinājuma testa gaitā, kas minēts Eiropas Parlamenta un Padomes Regulā (EK) Nr. 715/2007 (6) un Komisijas Regulā (EK) Nr. 692/2008 (7), nav nepieciešams aktivizēt ārējās apgaismes funkcijas, tāpēc Komisija piekrīt, ka attiecīgās apgaismes ierīces nav ietvertas standarta testa ciklā.
(10)
Attiecīgo apgaismes funkciju aktivizēšana ir obligāta, lai nodrošinātu transportlīdzekļa drošu ekspluatāciju, tāpēc tā nav atkarīga no vadītāja izvēles. Pamatojoties uz minēto, Komisija uzskata, ka ražotājs būtu uzskatāms par atbildīgu par CO2 emisiju samazinājumu, ko nodrošina LED izmantošana.
(11)
Komisija konstatē, ka pārbaudes ziņojumu sagatavoja TÜV NORD Mobilität GmbH & Co. KG, kas ir neatkarīga un sertificēta iestāde, un ka ziņojumā ir apstiprināti pieteikumā izklāstītie konstatējumi.
(12)
Ņemot vērā iepriekš izklāstīto, Komisija uzskata, ka pret konkrētās inovatīvās tehnoloģijas apstiprināšanu iebildumi nebūtu jāceļ.
(13)
Visiem ražotājiem, kas vēlas samazināt vidējās īpatnējās CO2 emisijas, izmantojot CO2 emisiju samazinājumu, kuru dod ar šo īstenošanas lēmumu apstiprinātā inovatīvā tehnoloģija, un tādējādi sasniegt savu īpatnējo emisiju mērķi, saskaņā ar Īstenošanas regulas (ES) Nr. 725/2011 11. panta 1. punktu būtu jāatsaucas uz šo īstenošanas lēmumu savā pieteikumā par EK tipa apstiprinājuma sertifikāta saņemšanu attiecīgajiem transportlīdzekļiem.
(14)
Lai noteiktu ekoinovācijas vispārējo kodu, kurš saskaņā ar Eiropas Parlamenta un Padomes Direktīvas 2007/46/EK (8) I, VIII un IX pielikumu jālieto attiecīgajos tipa apstiprinājuma dokumentos, būtu jānorāda atsevišķais kods, kas izmantojams ar šo lēmumu apstiprinātajai inovatīvajai tehnoloģijai.
(15)
Īstenošanas regulas (ES) Nr. 725/2011 10. panta 2. punktā minētais inovatīvās tehnoloģijas novērtēšanas periods tuvojas beigām. Tāpēc ir lietderīgi, ka šis lēmums stājas spēkā pēc iespējas drīzāk,
IR PIEŅĒMUSI ŠO LĒMUMU.
1. pants
1. Efektīvas ārējās apgaismes ierīces ar gaismas diodēm (LED), ko paredzēts izmantot M1 kategorijas transportlīdzekļos, tiek apstiprinātas par inovatīvu tehnoloģiju Regulas (EK) Nr. 443/2009 12. panta nozīmē.
2. CO2 emisiju samazinājumu, ko panāk, izmantojot 1. punktā minētās ārējās apgaismes ierīces ar gaismas diodēm (LED), nosaka, izmantojot pielikumā noteikto metodiku.
3. Atsevišķais ekoinovācijas kods, kas jānorāda tipa apstiprinājuma dokumentācijā, ko izmanto attiecībā uz inovatīvo tehnoloģiju, kas apstiprināta ar šo lēmumu, ir “10”.
2. pants
Šis lēmums stājas spēkā septītajā dienā pēc tā publicēšanas Eiropas Savienības Oficiālajā Vēstnesī.
Briselē, 2015. gada 9. februārī

Labels: 3
7
8
20